Úradný vestník L 252 , 16/09/1997 S. 0020 - 0023



Nariadenie Rady (ES) č. 1780/97 z 15. septembra 1997, ktorým sa stanovujú podrobné pravidlá pre uplatňovanie nariadenia Rady (ES) č. 723/97 o zavádzaní akčných programov členských štátov na kontrolu výdavkov záručnej sekcie EPUZF KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 723/97 z 22. apríla 1997 o zavádzaní akčných programov členských štátov na kontrolu výdavkov záručnej sekcie EPUZF [1], najmä jeho článku 6, keďže nariadenie (ES) č. 723/97 stanovuje najmä to, že spoločenstvo môže prispievať na financovanie určitých výdavkov, ktoré vznikajú členským štátom v rámci počiatočných nákladov na vytváranie alebo reorganizáciu inšpekčných služieb a nákladov na školenie, informačné porady a vybavenie personálu oddelení, ktoré sa zúčastňujú na posilnených kontrolách; keďže to, ktoré náklady sú oprávnené na pomoc spoločenstva, by mali stanovovať podrobné pravidlá pre uplatňovanie nariadenia, aby sa tak zabezpečilo jednotné uplatňovanie programu; keďže Komisia každoročne rozdeľuje príspevok spoločenstva medzi členské štáty, ktoré oň žiadajú; keďže by sa mali stanoviť podmienky pre podávanie a zasielanie takejto žiadosti; keďže dátum nadobudnutia účinnosti nariadenia (ES) č. 723/97 bol v danom roku stanovený príliš neskoro na to, aby členské štáty mohli predložiť svoje akčné programy pre rok 1998 do 1. júna 1997, tak ako požaduje článok 2 spomenutého nariadenia; keďže opatrenia ustanovené v tomto nariadení sú v súlade so stanoviskom Výboru EPUZF, PRIJALA TOTO NARIADENIE: Článok 1 1. Nové akčné programy podľa článku 1 ods. 1 nariadenia (ES) č. 723/97 sa obmedzia na kontrolné opatrenia požadované legislatívou spoločenstva, ktorá nadobúda účinnosť po 15. októbri 1996. 2. Počiatočné náklady podľa článku 1 ods. 2 tohoto istého nariadenia sa obmedzujú na náklady spojené s novými akčnými programami, ktoré sú nad rámec nákladov, ktoré by vznikli bez zavádzania nového akčného programu, pričom nezahŕňajú platy inšpektorov a sú obmedzené na náklady, ktoré vznikli do troch rokov od nadobudnutia účinnosti nových záväzkov spoločenstva. 3. "Vybavenie a zariadenie" podľa článku 1 ods. 2 nariadenia (ES) č. 723/97 sú všetky zariadenia na spracovanie údajov, vrátane softvéru, telekomunikačných zariadení, ako sú telefóny, telexy a faxy a náklady na inštaláciu takýchto zariadení, ktoré však nezahŕňajú zvyčajné vybavenie kancelárií a nábytok. 4. Náklady na školenie a informačné porady podľa článku 1 ods. 2 nariadenia (ES) č. 723/97 zahŕňajú všetky skutočné náklady vyplývajúce z organizácie školiacich kurzov a seminárov, ktorých dĺžka je najmenej jeden deň, vrátane odmien školiteľov, cestovných nákladov účastníkov a poskytnutej dokumentácie, rovnako ako nákladov na uverejňovanie špecializovaných informácií. Článok 2 1. Členské štáty predložia svoje akčné programy pre prvý a druhý rok uplatňovania nariadenia (ES) č. 723/97 do konca druhého mesiaca odo dňa nadobudnutia účinnosti tohoto nariadenia. Na spolufinancovanie spoločenstvom sú oprávnené iba výdavky vynaložené po 1. januári 1997. Odhady sa vypracúvajú v súlade s tabuľkou v prílohe. 2. Do troch mesiacov od prijatia akčných programov Komisia na základe poskytnutých informácií stanoví maximálnu čiastku finančného príspevku spoločenstva v národnej mene každého členského štátu. Komisia bude informovať predmetné členské štáty o akýchkoľvek výdavkoch, ktorých financovanie spoločenstvom bolo zamietnuté, a o dôvodoch, prečo sa tak stalo. 3. Nie neskoršie ako 31. mája každého roku každý členský štát predloží Komisii výkaz o výdavkoch, ktoré vznikli počas predošlého kalendárneho roka. Miera finančnej spoluúčasti spoločenstva stanovená podľa článku 4 ods. 2 spomenutého nariadenia sa vzťahuje na tieto výdavky a obmedzuje sa na čiastky predložené v akčných programoch, ktoré nie sú považované Komisiou za neoprávnené. Výkaz o výdavkoch sa vypracováva v súlade s tabuľkou v prílohe. Článok 3 Maximálna čiastka stanovená podľa článku 4 ods. 2 nariadenia (ES) č. 723/97, znížená o akúkoľvek nevyužitú čiastku stanovenú pre predošlý rok, bude zahrnutá do výdavkov podľa článku 7 nariadenia Komisie (ES) č. 296/96 [2] v tom mesiaci, v ktorom je Komisiou stanovená. Článok 4 Toto nariadenie nadobúda účinnosť v tretí deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 15. septembra 1997 Za Komisiu Franz Fischler člen Komisie [1] Ú. v. ES L 108, 25.4.1997, s. 6. [2] Ú. v. ES L 39, 17.2.1996, s. 5. -------------------------------------------------- PRÍLOHA +++++ TIFF +++++ +++++ TIFF +++++ --------------------------------------------------